కపిల్ దేవ్
కపిల్ దేవ్ రాంలాల్ నిఖంజ్ (హిందీ:कपिल देव) భారతదేశపు ప్రముఖ క్రికెట్ క్రీడాకారుడు. 1959, జనవరి 6న ఛండీగఢ్లో జన్మించిన కపిల్ దేవ్ భారత క్రికెట్ జట్టుకు ఎనలేని సేవలందించి దేశంలోనే కాదు ప్రపంచంలోనే అత్యున్నత ఆల్‌రౌండర్‌లలో ఒకడిగా పేరుసంపాదించాడు. 2002లో విజ్డెన్ పత్రికచే 20 వ శతాబ్దపు మేటి భారతీయ క్రికెటర్‌గా గుర్తింపు పొందినాడు. సారథ్యం వహించిన ఏకైక ప్రపంచకప్ (1983) లో భారత్‌ను విశ్వవిజేతగా తీర్చిదిద్దాడు. అంతర్జాతీయ క్రికెట్ నుంచి నిష్క్రమించే నాటికి అత్యధిక టెస్ట్ వికెట్లు సాధించిన బౌలర్‌గా రికార్డు సృష్టించాడు. 1999 అక్టోబర్ నుంచి 2000 ఆగష్టు వరకు 10 మాసాల పాటు భారత జట్టుకు కోచ్‌గా వ్యవహరించాడు.
దిలీప్ దోషి
1947 డిసెంబర్ 22 న గుజరాత్ లోని రాజ్‌కోట్లో జన్మించిన దిలీప్ దోషి (Dilip Rasiklal Doshi) భారత మాజీ క్రికెట్ క్రీడాకారుడు. 1979 నుంచి 1983 వరకు భారత క్రికెట్ జట్టుకు ప్రాతినిధ్యం వహించి 33 టెస్టులు, 15 వన్డేలు ఆడినాడు. 30 సంవత్సరాల వయస్సులో టెస్ట్ క్రికెట్ లో ప్రవేశించి 100 టెస్ట్ వికెట్లు సాధించిన వారిలో ఇతడు రెండో బౌలర్. భారతీయులలో ఈ ఘనత సాధించిన మొదటి బౌలర్ ఇతడే. టెస్ట్ క్రికెట్ లో దిలీప్ మొత్తం 114 వికెట్లు పడగొట్టాడు. ఇందులో ఒకే ఇన్నింగ్సులో 5 వికెట్లను 6 సార్లు సాధించాడు. అతని అత్యుత్తమ బౌలింగ్ విశ్లేషణ 102 పరుగులకు 6 వికెట్లు.